

**ประกาศคณะกรรมการกำกับกิจการพลังงาน**

**เรื่อง การนำส่งเงินเข้ากองทุนพัฒนาไฟฟ้าสำหรับผู้รับใบอนุญาตประกอบกิจการไฟฟ้า**

**ประเภทใบอนุญาตผลิตไฟฟ้า (ฉบับที่ 2)**

**พ.ศ. ๒๕๕๙**

โดยที่เป็นการสมควรแก้ไขเพิ่มเติมประกาศคณะกรรมการกำกับกิจการพลังงาน เรื่อง การนำส่งเงินเข้ากองทุนพัฒนาไฟฟ้าสำหรับผู้รับใบอนุญาตประกอบกิจการไฟฟ้า ประเภทใบอนุญาตผลิตไฟฟ้า พ.ศ. ๒๕๕๓ อาศัยอำนาจตามความในข้อ 9 ของระเบียบคณะกรรมการกำกับกิจการพลังงาน ว่าด้วยกองทุนพัฒนาไฟฟ้า พ.ศ. 2553 คณะกรรมการกำกับกิจการพลังงานจึงออกประกาศไว้ ดังต่อไปนี้

ข้อ 1 ประกาศนี้เรียกว่า “ประกาศคณะกรรมการกำกับกิจการพลังงาน เรื่อง การนำส่งเงินเข้ากองทุนพัฒนาไฟฟ้า สำหรับผู้รับใบอนุญาตประกอบกิจการไฟฟ้าประเภทใบอนุญาตผลิตไฟฟ้า (ฉบับที่ 2) พ.ศ. ๒๕๕๙”

ข้อ 2 ประกาศนี้ให้ใช้บังคับ ตั้งแต่วันถัดจากวันประกาศในราชกิจจานุเบกษาเป็นต้นไป

ข้อ 3 ให้ยกเลิกความใน ข้อ 5 (๒) ของประกาศคณะกรรมการกำกับกิจการพลังงาน
เรื่อง การนำส่งเงินเข้ากองทุนพัฒนาไฟฟ้าสำหรับผู้รับใบอนุญาตประกอบกิจการไฟฟ้า ประเภทใบอนุญาตผลิตไฟฟ้า พ.ศ. 2553 และให้ใช้ความต่อไปนี้แทน

“(2) ระหว่างการผลิตไฟฟ้า นับจากวันที่เริ่มจ่ายไฟฟ้าเข้าระบบเชิงพาณิชย์เป็นต้นไป ให้นำส่งเป็นรายเดือนภายใน 45 วันนับจากวันสิ้นเดือน โดยคำนวณจำนวนเงินที่นำส่งตามปริมาณพลังงานไฟฟ้า
ที่ผลิตเพื่อจำหน่ายและใช้เอง โดยไม่รวมถึงพลังงานไฟฟ้าที่ใช้ในกระบวนการผลิตภายในโรงไฟฟ้า
(Station Service) ในแต่ละเดือน โดยจำแนกตามชนิดของเชื้อเพลิงที่ใช้ในการผลิตไฟฟ้าในอัตรา ดังนี้”

|  |  |
| --- | --- |
| **เชื้อเพลิง** | **สตางค์/หน่วยไฟฟ้าที่ผลิตได้ในแต่ละเดือน** |
| ก๊าซธรรมชาติ | 1.0 |
| น้ำมันเตา, ดีเซล | 1.5 |
| ถ่านหิน, ลิกไนต์ | 2.0 |
| พลังงานหมุนเวียนประเภทลมและแสงอาทิตย์ | 1.0 |
| พลังงานหมุนเวียนประเภทพลังงานน้ำ | 2.0 |
| ลมร้อนทิ้ง | 1.0 |
| พลังงานหมุนเวียนประเภทอื่นๆ เช่น ก๊าซชีวภาพ ชีวมวล กากและเศษวัสดุเหลือใช้ ขยะชุมชน ขยะอุตสาหกรรม และอื่นๆ | 1.0 |

ข้อ ๔ ให้ยกเลิกความใน ข้อ ๑๐ ของประกาศคณะกรรมการกำกับกิจการพลังงาน เรื่อง การนำส่งเงินเข้ากองทุนพัฒนาไฟฟ้าสำหรับผู้รับใบอนุญาตประกอบกิจการไฟฟ้า ประเภทใบอนุญาตผลิตไฟฟ้า พ.ศ. 2553 และให้ใช้ความต่อไปนี้แทน

 “ให้ประธานกรรมการกำกับกิจการพลังงานเป็นผู้รักษาการตามประกาศนี้ และคณะกรรมการกำกับกิจการพลังงานเป็นผู้วินิจฉัยชี้ขาดปัญหาเกี่ยวกับการปฏิบัติตามประกาศนี้”

 ประกาศ ณ วันที่ ธันวาคม พ.ศ. ๒๕๕๙

 (นายพรเทพ ธัญญพงศ์ชัย)

 ประธานกรรมการกำกับกิจการพลังงาน